เสื้อขาวแสดงจุดยืนยุติทำร้ายท่องเที่ยวก่อนสลายตัว
กลุ่มผู้ประกอบการท่องเที่ยวใส่เสื้อขาวอ่านแถลงการณ์เรียกร้องยุติทำร้ายท่องเที่ยวไทย ที่เบื้องต้นเสียหายจากการชุมนุมกว่า 1 หมื่นล้าน
2 เม.ย. 2553

กลุ่มผู้ประกอบการท่องเที่ยวใส่เสื้อขาวอ่านแถลงการณ์เรียกร้องยุติทำร้ายท่องเที่ยวไทย ที่เบื้องต้นเสียหายจากการชุมนุมกว่า 1 หมื่นล้าน
สหพันธ์สมาคมท่องเที่ยวไทย(เฟสต้า) ซึ่งประกอบด้วยผู้บริหารและนายกสมาคมด้านการท่องเที่ยว 21 แห่ง กว่า1,000 คน สวมใส่เสื้อสีขาว รวมตัวกันบริเวณด้านหน้าพระราชานุสาวรีย์รัชกาลที่ 6 สวนลุมพินี เมื่อเวลา 16.00 น. เพื่อแสดงท่าทีและเรียกร้องให้รัฐบาลและกลุ่มคนเสื้อแดง ร่วมกันหาทางออกเพื่อยุติความขัดแย้งและการชุมนุมโดยเร็ว หลังอุตสาหกรรมท่องเที่ยวได้รับความเสียหายแล้วกว่า 1 หมื่นล้านบาท รวมทั้งต้องการให้รัฐบาลบังคับใช้กฎหมายดูแลการชุมนุมอย่างเคร่งครัด เพื่อให้สถานการณ์กลับเข้าสู่ภาวะปกติโดยเร็ว ไม่มีความรุนแรง
ทั้งนี้ แกนนำกลุ่มเสื้อขาวได้อ่านแถลงการณ์แสดงจุดยืนใน 3 ประเด็นหลัก ได้แก่ ยุติความขัดแย้งเพื่อท่องเที่ยวไทย ทุกฝ่ายหยุดทำร้ายท่องเที่ยวไทย และสมานฉันท์เพื่อท่องเที่ยว จากนั้นได้ร่วมกันร้องเพลงสามัคคีชุมนุม ก่อนที่จะแยกย้ายกันกลับ  โดยใช้เวลาประมาณ 10 นาทีเท่านั้น